google/wiki40b huggingface dataset:
גפת

גפת זיתים היא שארית החומר הנוצר מתהליך הפקת שמן הזית, ולכן נחשבת לפסולת.
בתהליך יצירת הגפת נכתשים ונטחנים הזיתים לעיסה אשר ממנה מופרד השמן, לפיכך הגפת מורכבת מזיתים כתושים, שברי גלעיני הזית, מעט מים ושאריות שמן. ניצולת הפקת שמן הזית עומדת על כ-20%, דהיינו, הגפת מהווה כ-80% מתהליך הפקת שמן הזית. בארץ נוצרים כ-88,100 טון גפת בשנה, שמקורם ב-301,000 דונם מטעי זיתים.

מיצוי גפת מהפקת שמן זית

תהליך הפקת הגפת מהזית כולל 2 שלבים: א. כתישה ב. כבישה

כתישה

לאחר רחיצת הזיתים והפרדת העלים והענפים, מרסקים את הזיתים באבני ריחיים כבדות. רסק הזיתים מועבר למשטחי מתכת מחוררים לקראת שלב הסחיטה.

כבישה

רסק הזיתים מועבר למשטחי מתכת מחוררים הנערמים אחד על גבי השני, ונלחצים באמצעות צנטריפוגה וזאת על מנת להפריד את המוצקים המכונים "גפת" מן הנוזלים המורכבים משמן ומים ומכונים "מוהל".

הרכב כימי

הגפת מורכבת מחומרים רבים: מחומצה פנולית, מחומצה כימנית, מחומצה ספרית, מחומצה פרולית, מחומצה ונילית, מאולרופין, מליגסטורסיד, מטירוזול, מלוטאולין ומאוקסידנטים כימיים וביולוגיים.

שימושי הגפת בעבר

לגפת היו שלושה שימושים:

דישון קרקע

הגפת שימשה לדישון קרקע. לצורך כך, הגפת עורבבה עם חומרים מזינים, ולעיתים ערבבו אותה עם אדמה אדומה וזבל בהמות. כדי לא לקבל תוצאות לוואי לא רצויות, הקפידו על הוראות מדויקות של כמות התערבות שמותר לפזר, על אופן הפיזור ועל המועד בשנה שבו הוא מתבצע.
המדינאי והסופר הרומאי פוראקיוס קאטו קונסוריוס הזקן (149-234 לפנה"ס) כתב: "אם האדמה ענייה, אל תזרע גידול היוצר פקעות או בצלים. זרע תלתן וסביב שורשי העצים פזר זבל או קש או גפת או שלושתם יחד, כדי לחזק אותם".

הסקה

מהפסולת האורגנית המוצקה שנשארה לאחר סחיטת הזיתים, נהגו להכין "כדורים", ואחר כך יבשו אותם בשמש והפכו אותם לחומר בערה ששימש לאפייה בטאבון ולהסקה.

תעשיית הסבון

תעשיית הסבון הייתה אחת מן התעשיות החשובות ביותר בערי הארץ בימי הביניים ולאחריהן. בדרך כלל הייתה זו תעשיית לוואי לייצור שמן הזית, שהופק בבתי הבד השונים ברחבי הארץ. תעשייה זו ניצלה את שארית השמן שנותרה בגפת (בין 2% ל 7%), וזו שימשה גם כחומר בעירה לחימום הדודים בתהליך ייצור הסבון. מתעשייה זו נהנו בעלי בתי הבד ומפיקי הסבון גם יחד.

שימושי הגפת בימינו

הספרות המקצועית בתחום תעשיית שמן הזית מכילה הצעות מגוונות של שימוש בגפת, החל מניצולו כחומר לדישון ועד לשימוש בו כמזון לבעלי חיים, אך אף הצעה לא זכתה ליישום רחב וכולל, בעיקר לאור העובדה שהגפת מכילה חומרים היכולים להזיק לתהליך העיכול של בעלי החיים.
השימוש העיקרי בגפת כיום הוא כחומר דלק להפקת אנרגיה. הגפת עוברת תהליך של ערבול ועיבוד מחדש, דחיסה לגלילים ולאחר מכן ייבוש. בתום התהליך מתקבלים גלילים, המשמשים להסקה בתנורי עץ, באח ובמתקני חימום לגינה. היתרונות בשימוש במוצרים הללו הם רבים, החל מצמצום משמעותי בכריתת עצים להסקה (היות שגלילי הגפת מספקים כמות אנרגיה גבוהה לעומת עצים) וכלה במניעת פגיעה במי תהום, קרקעות ונחלים, שעלולה להתרחש בעקבות עבודות הכריתה ובנוסף גרימת נזק לאורגניזמים החיים באזורי הכריתה.
בנוסף משמשת הגפת להפקת שמן באיכות ירודה לתעשיית סבון.
בקליאו

בקליאו (מפורטוגזית: Bacalhau) הוא דג בקלה מיובש במלח המשמש במאכלי דגים מסורתיים בפורטוגל ובברזיל. 
מכיוון שבפורטוגל לא היה ניתן להשיג דג בקלה טרי, יובא הדג כשהוא משומר במלח ונחשב מזון לעשירים בלבד. עם ירידת עלויות ההובלה והגידול בהיצע הפך הבקלאו לפופולרי בקרב הציבור הרחב והוא מוגש באופן מסורתי בבתים פורטוגזיים בערב חג המולד.
מתכוני הבקלאו דורשים השריית הדג במים למשך לילה תוך החלפת המים כל מספר שעות.
אבו תמים מעד אל-מועיז

חייו

בשנת 952 לספירה, כבש הח'ליף אל-מועיז את המחוזות אריה וקלבריה, לאחר קרבות עזים, שבסופם הצליח צבאו לדכא כל התנגדות מצד התושבים וצבא איטליה. לאחר שנה בערך מאותם הקרבות, באה אל הח'ליף משלחת מסיציליה, ובפיה הבשורה על מות מלכם, ועל רצונם לשלטונו על מדינתם. כעבור זמן מה מבוא המשלחת ומהשתלטותו על דרום איטליה, הלך הח'ליף עם צבאו הכביר לצפון אפריקה. הוא נלחם במדינות צפון אפריקה וניצחן בהתנגדות מועטה, מלבד קרבותיו בתוניסיה, שם הייתה התנגדות חזקה יחסית. לאחר שלטונו החזק בכל השטח הנרחב הנ"ל, באה אליו משלחת מביזנטיון כדי לחתום על ברית בין האימפריה הביזנטית לבין ממלכתו של הח'ליף. לבסוף, לאחר קשיים מועטים, נחתם הסכם שלום בין השתיים, שהחזיק למשך זמן רב.
לאחר כל אלו, באה אליו משלחת נוספת, הפעם ממצרים, וביקשה ממנו לבוא ולשלוט במדינתה, משום שהשליט אבו אל-מיסכ כאפור מת. לאחר כמה חודשים, הגיע המלך וצבאו לפוסטאט (בירת מצרים הקדומה; כיום קהיר), ושם הוא עלה על כיסא מלכותו.
יורשו היה בנו, אבו מנסור ניזאר אל-עזיז באללה (أبو منصور نزار العزيز بالله).
יועצו האישי, ראש השרים בממלכתו ונגיד היהודים בממלכתו היה פלטיאל הנגיד.
דודי מליץ

ביוגרפיה

ב-1999 התגייס לצה"ל ושירת כחייל קרבי.
ב-2006 התארח בסדרה פפראצי.
ב-2007 היה כתב בתוכנית Y בערב.
ב-2009 השתתף בתוכנית האח הגדול VIP עונה 1, שם השתתפה גם ארוסתו לשעבר מאיה בוסקילה. ב-31 במרץ הגיע לגמר עם שימי תבורי, מנחם בן, פנינה טורנה וקורין אלאל, וזכה במקום הראשון.
ב-2011 השתתף בווידאו קליפ "סתם עוד יום", ששר אוהד חיטמן.
ב-2011 החל לעבוד ביחסי ציבור, והקים משרד הנושא את השם "דודי מליץ יחסי ציבור", שם אשר שונה מאוחר יותר את ל-DM Communications.
מליץ היה מאורס למאיה בוסקילה ב-2006 (שהשתתפה עימו באח הגדול, והודחה רביעית), אך ארוסים אלו בוטלו. בשנת 2011 נישא ללנה כץ.
מיכאל אורטובסקי

ביוגרפיה

מיכאל אורטובסקי נולד בטירספול. בשנות ה-80 של המאה ה-20 הוא למד שחמט בבית הספר של מיכאל בוטביניק. עלה לישראל בשנות התשעים. 
בשנת 1992 הוא חלק מקום 6–11 באליפות ישראל. בשנת 1993 אורטובסקי חלק מקום 5–6 באליפות אירופה בשחמט לצעירים. 
 בשנת 1994 זכה באליפות ישראל בשחמט לנוער. באותה שנה הוא חלק מקום 8–11 באליפות העולם לנוער.
בשנת 2012 הוא סיים במקום השני בתחרות בינלאומית בתל אביב.
רוסלנה ליז'יצ'קו

ביוגרפיה

רוסלנה נולדה בשנת 1973 בעיר לבוב שבמערב אוקראינה. מגיל 4 למדה בבית ספר למוזיקה והיא מנגנת על שלושה כלי נגינה: פסנתר, גיטרה ותופים.
את הקריירה המוזיקלית החלה רוסלנה בשנת 1996, כאשר ניצחה בתחרות הזמר האזורית "Slavianski Bazaar". שנתיים לאחר מכן, הוציאה את אלבומה הראשון "Myt' Vesny - Dzvinkyj Viter" אשר הניב מספר להיטים, שהבולט שבהם הוא "Svitanok" אשר צעד בראש מצעד הפזמונים האוקראיני ואף דורג בארבעים השירים המובילים במצעד הפופ פולק האירופי. בשנת 1999 השתתפה והקליטה את פסקול הסרט "Ostanne rizdvo 90-x" אשר זכה בפרס "סרט השנה" באוקראינה. באותה השנה, הוציאה רוסלנה אלבום בעל שם זהה. בשנת 2001 הוציאה אלבום אוסף.
בשנת 2002 חתמה רוסלנה בחברת ההקלטות EMI. באותה השנה, הקליטה את האלבום "Dobrij vechir, tobi...". שנה לאחר מכן, ב-11 ביולי 2003 יצא אלבומה הרביעי, "Dyki Tantsi" אשר היה לאלבומה המצליח ביותר ומכר עד שנת 2005 למעלה מ-500,000 עותקים. בין השנים, 2002 ו-2003 יצאה רוסלנה לסיבובי הופעות בכל אוקראינה.
רוסלנה התפרסמה מחוץ לאוקראינה בזכות הופעתה המוצלחת בתחרות האירוויזיון ה-49 שנערכה באיסטנבול, טורקיה. בתחרות, שרה רוסלנה את השיר "Wild Dances" וזכתה במקום ראשון, עם 280 נקודות, הניצחון הראשון של אוקראינה בתחרות האירוויזיון. בנוסף לכך זכתה רוסלנה ב"פרס האמנותי" ע"ש מרסל בזנסון עבור השיר, בזכות בחירת זוכי אירוויזיון לשעבר. השיר המנצח, היה ללהיט במדינות רבות ובעיקר בבלגיה ויוון. רוסלנה נבחרה לפתוח את אירוויזיון 2005 שנערך בקייב וביצעה את שירה "Heart on Fire". כמו כן, לקחה חלק פעיל בהנחיית האירוע.
לאור הצלחתה הרבה לאחר הניצחון בתחרות האירוויזיון יצאה רוסלנה לסיבוב הופעת סובב עולם וביקרה בגרמניה, צרפת, טורקיה, סרביה, פולין, סלובקיה ויוון. בין השאר, הגיעה לישראל כאורחת כבוד של תחרות קדם האירוויזיון בשנת 2005, וכאורחת בתחרות זמר של ערוץ 9 דובר השפה הרוסית.
במהלך המהומות באוקראינה בשנת 2013, הופיעה רוסלנה ברחובות קייב כשהיא שרה את ההמנון האוקראיני. ב-2014, היא זכתה באות האומץ הנשי הבינלאומי על פעילותה לסיום האלימות ולהתערבות בינלאומית במצב באוקראינה.
באירוויזיון 2017, שנערך בפעם השנייה בקייב, הופיעה בשירה בקטע המעבר במהלך ההצבעות.
רוסלנה נשואה למפיק הסאונד אלכסנדר קטנופונטוב.
אבא בר אחא בר סלא מכפרי

אַבָּא בַּר אַחָא בַּר סַלָא מִכַּפְרֵי היה אבי משפחת אמוראים שחי בבבל במאה השלישית. לפי ספר יוחסין השלם היה אבא מצאצאי שמעה, אחיו של דוד המלך.
את עירו, כפרי, זיהה אדולף נויבאואר עם אקברה  שעל גדתו המערבית של החידקל בין סאמרא לבגדאד.
במקורות אחדים הוא מוזכר בקידומת הרבנית רב אבא בר אחא, אך אין מקור לכך שהיה רב ולא נמסרו שמועות בשמו. יש הסבורים שהשם סלא הוא שם לוואי וכינוי לשם אחא, במקורות אחדים מופיע שם אביו כ"אחא סלא" בלי ההפרדה הדורית "בר סלא", ובמקורות אחרים הפכה הפרדה זו לשם אחד, ברסלא, וממנו כרסלא.
רבי יהודה בן פזי

אישיות "פזי"

בעל סדר הדורות חוקר אם השם פזי היה שם אביו (או שם סבו) של רבי יהודה או שם אמו, אם שלא ניתן להחליט התשובה בבירור, ידוע כי אביו של רבי יהודה היה רבי שמעון בן פזי (או רבי סימון).
חיים ברלין (רופא)

ביוגרפיה

ברלין נולד ברוסיה. סיים את לימודי הרפואה בשווייץ. דודנו, המנהיג הציוני קורט בלומנפלד, סייע לו להתיישב בברלין ולעסוק ברפואה.
בשנת 1922 ברלין נשא לאשה את הציירת אסתר יואל.
ב-1925 עלה ברלין לארץ-ישראל עם אשתו ובנו דן אשר נולד בסוף 1923 
ברלין התקבל להדסה תל אביב, כרופא עור. ברלין החל ללמד עזרה ראשונה במשך שלוש שנים, לפני ייסוד מגן דוד אדום בתל אביב.
בשנת 1927 במסגרת הסתדרות הרופאים ייסד את החברה הדרמטולוגית.
בשנת 1930 התגרש מאסתר ונשא לאשה, באוקטובר 1931, את הד"ר חנה גוסקין (1897–1946), שהייתה רופאת עור.
בשנת 1946 התמנה ברלין למנהל מחלקת עור ומין בבית החולים הדסה בתל אביב.
בשנת 1957 התמנה ברלין לפרופסור ברפואת עור בבית הספר לרפואה באוניברסיטה העברית בירושלים.
ברלין התגורר ב"בית אהרונוביץ" בשדרות רוטשילד 117.
ברלין נפטר ב-1980. השאיר שני בנים.

ברלין ואסכולת מגנוס הירשפלד

ברלין היה מקורב לד"ר מגנוס הירשפלד שהיה רופא וסקסולוג יהודי-גרמני, ממקימי הוועדה המדעית-הומניטרית, ומייסד המכון לסקסולוגיה.
ברלין ביקר לעיתים קרובות במכון לסקסולוגיה של מגנוס הירשפלד בברלין, הכין את ההרצאות של הירשפלד בישראל. וכתב את הנקרולוג שלו ב-1935.
בביקורו בישראל, לווה הירשפלד על ידי ברלין ותלמידו לשעבר הד"ר אברהם מטמון.
יערות האשור העתיקים והבראשיתיים של הרי הקרפטים ושל אזורים אחרים באירופה

בהרי הקרפטים

בשל הפעילות האנושית רבת השנים ברחבי אירופה וצפיפות היישוב, הצטמצם שטחם של יערות הבראשית ברחבי היבשת. יערות אלה כיסו כ-40% משטחה של אירופה לפני כ-6,500 שנים, אך עם התפתחות התרבות האנושית, הם נכרתו כדי לפנות מקום לחקלאות, משאבי היער נוצלו לצורכי האדם ואופיים הושפע והשתנה כתוצאה מפעילותו. עם זאת, בהרי הקרפטים השתמרו יערות בתוליים וחלקם זכו להגנה כבר לפני מאה שנים ויותר, ונחקרו במשך 50 שנים ויותר. 
האשור האירופי (Fagus sylvatica) הוא העץ העיקרי באזורים הממוזגים במרכז אירופה, והוא מרכיב חשוב ביערות המשתרעים מספרד במערב, שוודיה ואנגליה בצפון, קשת הרי הקפטים במזרח והבלקן והרי האפנינים בדרום. האשור האירופי יוצא דופן בין עצי העולם בסתגלנותו לסביבות שונות, ובכך שבתנאים המתאימים, הוא נוטה להשתרר על הסביבה האקולוגית מבלי לאפשר דריסת רגל למיני עצים אחרים. מסיבה זו, יערות אלה נשלטים פעמים רבות על ידי האשור האירופי, אך הדבר אינו מונע מצמחים אחרים ומבעלי חיים להתפתח בצל חופת הצמרות שלו. בין אלה נמנים 1,067 מיני צמחים וסקולאריים, והפאונה ביערות כוללת את הדוב החום, את הביזון האירופי, זאבים, שונר, אייל קנדי, חתולי בר ועוד. עם זאת, הן בעלי החיים והן הצמחים אינם תלויים ביערות לשם קיומם, ויש להם ייצוג טוב יותר בסביבות אקולוגיות אחרות ברחבי העולם. 
בשטח ההכרזה המקורית 123 יערות מזנים שונים של אשור הצומחים בין גובה של 600 מטר ל-1,940 מטר, ובתנאי שטח בהם שוררים כמויות משקעים ותנאי טמפרטורות שונים. היערות גדלים על מצעי סלע שונים, ביניהם אבן גיר, אנדזיט ואבן חול, ועל מספר סוגי קרקע. יערות אלה כוללים את השרידים הגדולים ביותר של יערות הבראשית של עצי האשור באירופה, ואת הפריטים הגדולים והגבוהים ביותר של עצים אלה בעולם כולו. עוד נחשבים יערות אלה לכוללים את כל היסודות והתנאים הנדרשים להשתמרותם ולשימור המערכת האקולוגית הקשורה אליהם, ויתרונם הוא בבתוליותם אשר השתמרה ללא התערבות אנושית, למעט לצורכי שימור.

בגרמניה

חמשת היערות ברחבי גרמניה נחלקים לשלושה אתרים בגבהים נמוכים - האתרים במקלנבורג-מערב פומרניה ובברנדנבורג, שגובהם נע מגובה פני הים ועד לגובה של 140 מטרים; ולשני אתרים גבוהים יותר, בגבהים של 222 עד 626 מטרים מעל פני הים. על-כן, היערות שבגרמניה מרחיבים את גיוון ההכרזה, ומביאים לייצוג טופוגרפי רציף מגובה פני הים, דרך שטחים גבעיים ועד לאזור ההררי. חמשת היערות שבגרמניה צעירים בהרבה ביחס ליערות האשור בהרי הקרפטים והם אינם "יערות בראשית", אם כי הם הדוגמאות הקרובות והטובות ביותר ליערות כאלה בגרמניה. האדם לא התערב ביערות אלה משך עשרות ולעיתים מאה שנים, ובכל אחד מהם מובלעות "בראשית" קטנות בשטח של 50 עד 500 דונם. יערות אלה שונים מיערות הרי הקרפטים בסוג הקרקע ובמשטר הצומח שהתפתח בהם לצד עצי האשור, והם תורמים להבנת התפתחות יערות האשוח האירופי ברחבי היבשת.
דוד פרידמן (פלוישט)

תולדותיו

נולד בעיירה שפיקוב שבפודוליה (כיום אוקראינה) לרבי שלום יוסף פרידמן, האדמו"ר משפיקוב, ולפייגא בתו של רבי מרדכי טברסקי משפיקוב. נישא לבת שבע בתו של רבי אהרן טברסקי מאזורניץ. לאחר נישואיו התגורר מספר שנים בקישינב. 
עם פטירת אביו במגפת הטיפוס בשנת תר"פ נתמנה ביחד עם אחיו הצעיר רבי יצחק לכהן באדמו"רות בשפיקוב, אולם מיד לאחר מכן נאלץ להימלט עקב רדיפות השלטונות וכך נדד עד שנת תר"צ אז קבע מושבו בפלוישט. הוא ייסד בה את בית מדרשו וכיהן ברבנות העיר במקביל לאדמו"רות.
בשנת תש"א נתפס על ידי אנשי המשטר הפשיסטי ונשפט על ידיהם לאחר שהואשם בתמיכה בתנועת הקומוניזם. במשפטו נגזר עליו גזר דין מוות ואכן בתוך כמה ימים הוצא להורג ביחד עם עוד כעשרה יהודים שהואשמו בבגידה בשלטון. מסופר כי על אף גזר הדין שריחף מעל ראשו לא נשברה רוחו ואף חיזק את שאר היהודים שנשפטו ביחד אתו.
בשנת תשכ"ט העלו את גופתו לארץ ישראל ונקבר בשנית בבית הקברות נחלת יצחק. בסמוך לאשתו שנפטרה בי"ז בחשוון תשכ"ד.
סן ברנרדינו

היסטוריה

העיר סן ברנרדינו משתרעת על חלק ניכר משטח עמק סן ברנרדינו. בעמק נמצאו מעיינות מים חמים וקרים.
ההתיישבות הראשונה באזור הייתה על ידי מסיונרים ספרדים (מקסיקו הייתה אז בשלטון ספרד). על פי המסורת האב פרנססקו דומז הקים מסיון ב-20 במאי 1810 ועל כן נקרא המקום על שם הקדוש הנוצרי שזה יומו, ברנרדינו מסיינה. מאוחר יותר הם הקימו חווה.
לאחר כיבושה של קליפורניה מידי מקסיקו והצטרפותה לאיחוד, התיישבו באזור מורמונים ורכשו את אזור החווה והקימו מתחם מבוצר ב-1851. מיקומה הנוכחי של העיר זכה להתיישבות רק אחרי 1851 כאשר קליפורניה הצטרפה לאיחוד ארצות הברית. ב-1854 הוכרזה סן ברננדינו כעיר. בשנת 1857 נענו רבים מהמורמונים לקריאתו של בריגהם יאנג לשוב ליוטה עקב הסכסוך שנודע כמלחמת יוטה ואחרים נשארו. סן ברנרדינו הייתה לנקודת מסחר חשובה בדרום קליפורניה. במחצית השנייה של המאה ה-19 יצא למרחוק שמה של העיר כמרכז מעיינות בעלי תכונות מרפא ורבים הגיעו למלונות העיר כדי לטבול במעיינות.
בשנת 1883 סללה חברת הרכבות של דרום קליפורניה מסילה העוברת בעיר ונמתחת מלוס אנג'לס למזרח ארצות הברית. בתקופת מלחמת העולם השנייה הוקם במקום בסיס חיל האוויר נורטון. בשנת 1940 הוקמה בעיר מסעדת מקדונלד'ס הראשונה. בשנת 1980 הכתה בעיר שריפה שבה הושמדו 284 בתים. בשנת 1994 נסגר בסיס חיל האוויר נורטון והפך לשדה התעופה הבינלאומי בסן ברנרדינו.
בשנת 2012 הגישה העיר בקשה להגנה מפני פשיטת רגל (על פי סעיף 9 של החוק הפדרלי).

כלכלה

משרדי ממשלה, ומגזר השירותים הם הגורמים הדומיננטיים בכלכלתה של העיר. בין השנים 1998–2004 נוספו 26,217 משרות בתחום העיר, גידול של 37% לסך של 91,139 משרות. משרות ממשלתיות הן עיקר המשרות בעיר ואף התחום בו הגידול במספר המשרות הוא הגבוה ביותר, קרוב ל-20,000 משרות בשנת 2004. כ-16,000 איש עובדים במסחר קמעונאי וכ-13,200 מועסקים בתחום החינוך.
מיקומה של העיר, סמוך למעברי ההרים קייהון וסן גורגוניו, וסמוך להצטלבות של הכבישים הלאומיים I-10 ו- I-215 והכביש המהיר SR-210 הפכו את העיר למרכז לוגיסטי בעל חשיבות לאומית. בעיר חצר עיתוקים גדולה לרכבות מכולות של חברת הרכבת BNSF וכן מרכזים לוגיסטיים של חברות משאיות גדולות.
סגירת בסיס חיל האוויר נורטון, בשנת 1994, גרמה לאובדן של כ-10,000 משרות ושכונות שלמות בעיר התרוקנו מתושביהן. שיעור האבטלה בעיר נסק מעל 12% מיד לאחר סגירת הבסיס והנזקים הכלכליים לעיר כתוצאה מכך ניכרו אף שנים לאחר האירוע.
איימי צ'ואה

איימי צ'ואה (באנגלית: Amy L. Chua; בסינית מפושטת: 蔡美儿; בפין-יין: Cài Měi'ér; נולדה ב-26 באוקטובר 1962) היא פרופסור למשפטים ומופקדת הקתדרה על שם ג'ון דאף בבית הספר למשפטים של אוניברסיטת ייל. היא הצטרפה לסגל של ייל ב-2001 אחרי שלימדה בבית הספר למשפטים של אוניברסיטת דיוק. לפני שהחלה בקריירה האקדמית הייתה שותפה במשרד "קלירי גוטליב סטין והמילטון" ועסקה בדיני תאגידים. היא מתמחה במחקר על עולם העסקים הבינלאומי, קונפליקטים אתניים, גלובליזציה והמשפט. היא ידועה בציבור הרחב בזכות ספרה "הימנון הקרב של אמא נמרה".

שנותיה הראשונות

צ'ואה נולדה בקמפיין, אילינוי. הוריה הם פיליפינים ממוצא סיני שהיגרו לארצות הברית. אביה, לאון צ'ואה, היה מהנדס אלקטרוניקה ופרופסור למדעי המחשב באוניברסיטת קליפורניה בברקלי, והוא ידוע כאביהם של תאורית המעגלים החשמליים הלא-ליניארית, של רשת עצבית סלולרית וכמגלה הממריסטור.
היא חונכה כקתולית וגדלה בווסט לאפאייט, אינדיאנה.
בהיותה בת שמונה, עברה עם משפחתה לברקלי, קליפורניה, צ'ואה למדה בבית הספר התיכון 'אל צריטו' (El Cerrito) וסיימה תואר ראשון בכלכלה בהצטיינות יתרה מאוניברסיטת הרווארד ב-1984.
היא קיבלה תואר J.D. בהצטיינות מבית הספר למשפטים בהרווארד ב-1987, שם שימשה כעורכת כתב העת Harvard Law Review.‏

ספריה

צ'ואה כתבה ארבעה ספרים: שני ספרי מחקר ביחסים בינלאומיים, ספר זכרונות, וספרה האחרון העוסק בתרבות אתנית והקורלציה עם הצלחה סוציו-אקונומית. 
ספרה הראשון, World on Fire: How Exporting Free Market Democracy Breeds Ethnic Hatred and Global Instability ‏(2003), חוקר את הקונפליקט האתני בחברות רבות שנגרמו בשל כלכלתן הלא-שוויונית וההשפעה הפוליטית של "מיעוטים דומיננטיים בשוק" ואת התרעומת שהדבר גורם לרוב המצליח פחות כתוצאה מכך. הספר World on Fire, שהיה רב-מכר של הניו יורק טיימס ונבחר בידי הגארדיאן כאחד מ"הספרים הפוליטיים הטובים ביותר של 2003", בוחן כיצד הגלובליזציה והדמוקרטיזציה מאז שנת 1989 השפיעו על היחסים בין המיעוטים הדומיננטיים בשוק לבין הציבור הרחב.
ספרה השני, Day of Empire: How Hyperpowers Rise to Global Dominance – and Why They Fall ‏(2007), בוחן שבע אימפריות גדולות ומציג את העמדה שלפיה הצלחתן נעוצה בסובלנותן כלפי מיעוטים.
ספרה השלישי, "הימנון הקרב של אמא נמרה", ראה אור באנגלית בינואר 2011 (ותורגם לעברית), הוא ספר זכרונות קומי שעורר ויכוח עולמי סוער לגבי סגנון ההורות אותו הציגה. הוא מגולל את ספורה של אמא המשתמשת בטכניקות הורות קשוחות. צ'ואה טוענת שהורים מערבים מנסים לכבד ולטפח את האינדיבידואליות של ילדיהם, בעוד הורים סינים מאמינים שיש לצייד את הילד במיומנויות, הרגלי עבודה חזקים וביטחון עצמי שיכינו אותם טוב יותר לקראת העתיד.
ספרה האחרון, החבילה המשולשת The Triple Package: How Three Unlikely Traits Explain the Rise and Fall of Cultural Groups in America,, טוען למציאת הסבר לגניוס היהודי לצד גניוסים נוספים.

חייה האישיים

צ'ואה מתגוררת בניו הייבן, קונטיקט ונשואה לג'ד רובנפלד, פרופסור בבית הספר למשפטים של אוניברסיטת ייל ולהם שתי בנות. צ'ואה, שבעלה יהודי, הצהירה שבנותיה יכולות לדבר סינית ושהן "חונכו כיהודים". היא הבכורה מבין ארבע אחיות: מישל, קתרין וסינתיה. קתרין היא רופאה ופרופסור לרפואה בבית הספר של אוניברסיטת סטנפורד.
סינתיה, הלוקה בתסמונת דאון, זכתה בשתי מדליות זהב בשחייה בספיישל אולימפיקס.
אנדרס טאראנד

ביוגרפיה

טאראנד נולד בטאלין ובשנת 1963 סיים לימודי תואר ראשון בקלימטולוגיה מאוניברסיטת טרטו. לאחר מכן הוא סיים לימודי תואר שני בגאוגרפיה (1973) והמשיך במחקר אקדמי באוניברסיטה. בשנים 1979–1981 עמד טאראנד בראש מחלקת המחקר ובשנים 1988–1990 היה מנהל הגנים הבוטניים של טרטו. משנת 1996 הוא משמש חבר מועצת המנהלים של האוניברסיטה.
בשנים 1992–2004 היה טאראנד חבר הפרלמנט של אסטוניה. במהלך תקופה זו הוא נבחר לשמש ראש הממשלה (1994–1995) וכיהן בתפקיד השר לאיכות הסביבה (1992 - 1995).
בשנים 2004–2009 היה טאראנד חבר הפרלמנט האירופי מטעם המפלגה הסוציאל-דמוקרטית.
טאראנד עוסק רבות בתחום איכות הסביבה ופועל בתחום זה באסטוניה ובאזור הבלטי. במסגרת פעילותו זו הוא שותף לעשייתם של ההתאחדות האסטונית לגאוגרפיה, המכון האסטוני לפיתוח בר-קיימא, מכון סטוקהולם לנושאי סביבה, החברה האסטונית להגנת הטבע ואחרים.
דומרה

דומרה (רוסית: Домра) היא כלי מיתר רוסי בעל 3 מיתרים שמכוונים כ מי לה רה (כמו 3 המיתרים העליונים בגיטרה) ו-4 מיתרים שמכוונים כמנדולינה.
מקורו ממונגוליה והוא נפוץ במוזיקה רוסית עממית.
דמי אבטלה

דמי אבטלה הם תשלום המשולם לתושב מטעם ממשלת המדינה שבה הוא מתגורר, והמיועד להבטיח לו הכנסה במהלך התקופה שבה הוא מובטל מעבודה ועד אשר ימצא לעצמו תעסוקה. לרוב משלמת מדינה דמי אבטלה במסגרת מערכת הביטחון הסוציאלי שלה, ודמי אבטלה משולמים רק למי שנרשם כמובטל ובתנאים המיועדים להבטיח כי הוא יעסוק בחיפוש עבודה.

היסטוריה

ראשית דמי האבטלה בקופות עזרה הדדית של אגודות פועלים. בשנת 1893 הנהיגה עירית ברן ביטוח רשות נגד אבטלה. ביטוח זה סובסד במידה מועטה על ידי העירייה. בשנת 1895 הורשו העיריות בקנטון סנט גאלן להנהיג בתחומן ביטוח חובה נגד אבטלה. ביטוח כזה הונהג בעיר סנט גאלן, אך נתבטל בשנת 1901 לאחר שנכשל בהגבלת מספר המקבלים דמי אבטלה.
באירופה הונהגה ביוח חובה נגד אבטלה במחצית הראשונה של המאה העשרים – בבריטניה בשנת 1911, ובגרמניה ב-1927. בבריטניה, הממשלה השתתפה בשליש מדמי הביטוח, אולם הדבר לא הספיק ונוצרו גרעונות גדולים שכוסו בידי הממשלה. בבריטניה שולמו דמי אבטלה קבועים לכל מובטל ללא קשר לשכר שלהם לפני האבטלה, אולם לנשים שולמו תשלומים מופחתים. בגרמניה, לעומת זאת, שולמו תשלומים בהתאם לשכר לפני האבטלה. עד שנת 1931 היו דמי אבטלה גם באירלנד, איטליה, אוסטריה, פולין, ברית המועצות, בולגריה, אוסטרליה וחלק משווייץ. באותה שנה היה ביטוח רשות נגד אבטלה בבלגיה, הולנד, צרפת, דנמרק, פינלנד, נורווגיה, צ'כוסלובקיה וחלק משווייץ. בצרפת הונהגו דמי אבטלה ב-1940.

דמי אבטלה בישראל

בישראל הונהג תשלום דמי אבטלה החל משנת 1973. במהלך השנים נעשו יוזמות חקיקה שהרחיבו במידת מה את הזכאות לקבלת דמי אבטלה. במהלך שנות ה-90 ובעשור שלאחר מכן – על רקע המשברים הכלכליים שפקדו את המדינה בשנים אלו - נעשו גם תיקוני חקיקה (בעיקר במסגרת חוקי ההסדרים במשק המדינה) אשר צימצמו את ביטוח האבטלה: התיקונים הצרו את הזכאות לקבלת דמי האבטלה, הקטינו את שיעורם וקיצרו את תקופת הזכאות לקבלתם. במיוחד הוחמרו תנאים אלו בנוגע למובטלים בקבוצת הגיל הצעירה ולאלו שאין להם תלויים (כלומר שאינם תומכים כלכלית באנשים אחרים).
צ'יף יישומים ישראל

שחזור נתונים

שירות זה מסייע למשתמשי מחשב להשיב את עבודתם לאחר קרות נזק למערכת המחשב, שאינו מאפשר את אחזור הנתונים באמצעים רגילים. השירות ניתן פעמים רבות ללא תשלום או בתשלום סמלי בלבד.

תקשורת להמונים

בשנת 1991 הייתה צ'יף מהחברות הפרטיות הראשונות בישראל שסיפקו שירותי תקשורת מחשבים באמצעות פריסה ארצית של רשת מערכות BBS שנקראה CICS, לפני עידן האינטרנט. החברה סיפקה שירותים אלו לציבור הרחב ללא תשלום או בתשלום סמלי בלבד. פעילות זו מומנה באמצעות פרסום מודעות וקישורים לאתרי חברות כדוגמת אנשים ומחשבים, פרי אינטרנשיונל ועוד, גישה זו לא הייתה מקובלת בשנים אלו. מתכנתים צעירים רבים עשו שימוש בשירותים אלו ללימוד תכנות והורדת קטעי קודי מקור ממקורות רבים בעולם. בין היתר פיתחה החברה את תוכנת הצ'אט הראשונה בעברית עבור אתר סנונית. אחד משיאי הפעילות היה העברת כל מאגר המידע של חברת בורלנד לשרתים בארץ וחלוקתו החופשית. פעילות זו מומנה על ידי החברה ונציגי בורלנד בישראל לטובת כלל הציבור.

תוכנות חופשיות

צ'יף היא הראשונה בישראל לשווק מוצרי תוכנה בשיטת "נסה לפני שתקנה", והייתה הראשונה לייצג יצרן תוכנות שיתופיות אמריקאי בישראל במשך שנים רבות.
במהלך השנים פותחו על ידי החברה תוכנות רבות שחולקו לציבור הרחב כתוכנות חופשיות ושיתופיות, תוכנות אלו מופצות בכל רחבי העולם ככלי עזר, לטכנאים ואנשי מחשבים, למניעת תקלות ולזיהוי בעיות אבדן מידע בכלל ובדיסקים קשיחים בפרט. חלק מתוכנות אלו הפכו במהלך השנים למוצרי מדף.

מוצרי החברה

עם מוצרי החברה נמנים מערכת התאוששות BOS, מערכות התאוששות לשרתי נובל, מערכות התאוששות למערכות הפעלה בסביבת אמת, מערכות אחזור מידע לסביבות יוניקס ומקינטוש, ומערכות השמדת מידע מידיות בתנאי שדה למערכות נישאות ומוטסות.
אביטל אברג'יל

ביוגרפיה

אברג'יל שיחקה בסדרות הטלוויזיה "כחול עמוק", "טירונות", "החבר'ה הטובים", "האישה האחרת", "טיפול נמרץ", "בוא נתערב", "זינזאנה", "השמיניה" ו"קוויקי". כמו כן היא שיחקה גם בסרטים "חובו של אהרון כהן" ו"משהו מתוק".
בשנת 2001 הופיעה אברג'יל בקליפ לשיר של להקת טיפקס "כמו לפני עשרים שנה" לצד בעלה דאז קובי אוז, וכמו כן באותה שנה הופיעה עמו בשבע פרסומות של "חברת החשמל".
בשנת 2007 שיחקה אברג'יל בסרט הסטודנטים "הרי את" של הבמאית פזית ליכטמן.
במהלך השנים השתתפה בדיבוב סדרות ילדים לעברית. ביניהן, "נארוטו", "מועדון ווינקס", "אי-שרדות", "ספיידרמן המדהים", "קוד ליוקו" ו"סיילור מון". בשנת 2019, לאחר שבע שנות הפסקה, שבה לדבב.
בשנת 2017 הופיעה אברג'יל בתחילתו של סרט קולנוע בריטי "לטובת הילד" . שם שיחקה אם של תאומים סיאמיים.

חיים פרטיים

בשנת 1999 נישאה אברג'יל לסולן להקת טיפקס, קובי אוז, וביולי 2003 הם התגרשו. 
ב-2011 נישאה בשנית וב-2012 נולדו לה ולבעלה תאומות. 
ב-2013 עברה עם משפחתה ללונדון. בהמשך התגרשה וחזרה לישראל ולקריירת המשחק.
נאסף תשרי

נאסף תשרי הוא שיר מאת המשורר נתן יונתן. הוא משוחח בו עם שירו של שמואל הנגיד, "מת אב ומת אלול". הלחן המוכר ביותר לשיר זה הוא לחנו של צביקה פיק.

רעיון השיר

השיר נפתח בתיאור חודשי השנה החולפים, מת אב ומת אלול ויחד עמהם חולף עובר האור והחום האופייניים להם באקלים הארצישראלי - כלומר השנה העברית חולפת לה. במרכזו של השיר ניצבת דמות צעירה אשר מודרכת לחפש את חטאיה. במהלך השיר מוזכרים חטאים מוכרים ומפורסמים מתקופת התנ"ך כמו חטאו של דוד המלך אשר שכב עם בת שבע (וחטא כלפי אישה אוריה החיתי בבחינת גזילת כבשת הרש) וכן גם את חטא אדם הראשון בגן העדן ואחרים.

לחנים וביצועים

צביקה פיק הלחין ושר את השיר במסגרת מצעד הפזמונים העברי השנתי של רשת ג' לשנת תשל"ז. השיר בגרסתו זכה להצלחה רבה, הגיע למקום הראשון במצעדים השבועיים של התחנה שם שהה 6 שבועות, ובמצעדים עצמם שהה 24 שבועות, ולאחר מכן נבחר כ"שיר השנה" במצעד של התחנה לשנת תשל"ח, תוך שהוא גובר על להיטים כ"אבניבי" של יזהר כהן ו"עטור מצחך" של אריק איינשטיין. השיר אף נבחר כשירו האהוב ביותר של פיק, במצעד משיריו שערכה רשת ג' בשנת 2012. השיר כולל את אחד מסולואי הסינטיסייזר הראשונים בזמר העברי ומהחשובים שבהם, כיוון שהופיע בשיר-משוררים מרכזי והציג את כלי הנגינה החדש, צלילו ויכולותיו לקהל רחב.
השיר נכלל באלבומו של פיק "שירי משוררים", שיצא בשנת 1978, ומאוחר יותר גם באלבומו "מוזיקה". זמרים רבים נוספים הקליטו את השיר בלחנו, ובהם אילנית, ישי לוי, יזהר כהן ועמיר בניון.